**OBRAZLOŽENJE**

**prijedloga Proračuna Općine Murter-Kornati za 2021.godinu i projekcija za 2022. i 2023.godinu**

**I.PRAVNI TEMELJ ZA DONOŠENJE AKTA**

Člankom 37. stavkom 4. Zakona o proračunu («Narodne novine», broj 87/08., 136/12. i 15/15.), propisano je da Vlada, odnosno načelnik, gradonačelnik, župan, utvrđuje prijedlog proračuna i projekcija te ih podnosi Saboru, odnosno predstavničkom tijelu, na donošenje do 15. studenoga tekuće godine.

Nadalje, člankom 39. stavkom 1. Zakona o proračunu propisano je da Sabor, odnosno predstavničko tijelo, donosi proračun na razini podskupine ekonomske klasifikacije za iduću proračunsku godinu i projekciju na razini skupine ekonomske klasifikacije za sljedeće dvije proračunske godine do konca tekuće godine i to roku koji omogućuje primjenu proračuna s 1. siječnja godine za koju se donosi proračun.

Proračunom se omogućava financiranje poslova u cilju ostvarivanja javnih potreba i prava mještana u području kulture, športa, odgoja i obrazovanja, socijalne skrbi, te u području zaštite i unapređenja kvalitete življenja, koje se temeljem posebnih zakona i drugih propisa financiraju iz javnih prihoda, odnosno iz proračuna Općine.

**II.OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM AKTA**

Pri sastavljanu prijedloga proračuna obvezno je pridržavanje zakonom propisane metodologije koja propisuje sadržaj proračuna, programsko planiranje i proračunske klasifikacije. Zakon o proračunu propisuje trogodišnji proračunski okvir što znači da Općinsko vijeće usvaja proračun za 2021. godinu i projekcije za slijedeće dvije godine.

Zakon nalaže donošenje proračuna na manje detaljnoj razini ekonomske klasifikacije, odnosno razni podskupine (treća razina proračunskog plana), te donošenje projekcije na drugoj razini ekonomske klasifikacije.

Na osnovu Zakona o proračunu objavljen je i Pravilnik o proračunskim klasifikacijama (NN br. 26/10, 120/13, 01/20) koji propisuje vrste, sadržaj i primjenu proračunskih klasifikacija koje su obavezne za proračun. Pravilnikom se definira okvir kojim se iskazuju i sustavno prate prihodi i primici, te rashodi i izdaci po nositelju, cilju, namjeni, vrsti, lokaciji i izvoru financiranja. Također se propisuje i struktura brojčanih oznaka i naziva svake klasifikacije.

Pravilnikom o Proračunskim klasifikacijama naglašava se uspostava organizacijske klasifikacije koja sadržava povezane i međusobno usklađene cjeline proračuna i proračunskih korisnika koje odgovarajućim materijalnim sredstvima ostvaruju postavljene ciljeve. Organizacijska klasifikacija uspostavlja se definiranjem razdjela, glava i proračunskih korisnika, dok se programska klasifikacija uspostavlja definiranjem pojedinih programa, projekata i aktivnosti kojima se ostvaruju ciljevi pojedinog programa, tako da se i u proračunu koji se donosi na trećoj razini ekonomske klasifikacije omogućuje uvid u sve aktivnosti i projekte.

Pri izradi prijedloga Proračuna Općine Murter-Kornati pridržavalo se zakonom propisane metodologije koji propisuje sadržaj proračuna, programsko planiranje i proračunske klasifikacije.

Projekcije Proračuna Općine Murter-Kornati za 2022. i 2023. godinu temelje se na očekivanjima ujednačenog gospodarskog rasta u narednim godinama.

Plan razvojnih programa Općine Murter-Kornati za razdoblje od 2021.-2023. godine sadrži ciljeve i prioritete razvoja Općine.

Prijedlog proračuna Općine Murter-Kornati za 2021. godinu sadrži slijedeće elemente:

* opći dio proračuna koji sadrži račun prihoda i rashoda i račun financiranja
* posebni dio proračuna sastoji se od plana rashoda i izdataka raspoređenih u programe koji se sastoje od aktivnosti, te tekućih ili kapitalnih projekata
* obrazloženje općeg i posebnog dijela proračuna

U Računu prihoda i rashoda planirani prihodi i primici iskazani su po prirodnim vrstama i izvorima financiranja, a rashodi i izdaci po ekonomskoj klasifikaciji, usklađenoj s Pravilnikom o proračunskom računovodstvu i računskom planu (NN 124/14, 115/15, 87/16, 3/18, 126/19, 108/20).

U Računu financiranja iskazani su primici od financijske imovine, te izdaci za financijsku imovinu.

Posebni dio proračuna sadrži rashode i izdatke raspoređene u 16 programa, raspoređenih po organizacijskim razinama, odnosno detaljnije razrađene u aktivnosti, te tekuće i kapitalne projekte.

Rashodi su iskazani prema ekonomskoj, funkcijskoj klasifikaciji i izvorima financiranja

**III.OCJENA SREDSTAVA POTREBNIH ZA PROVOĐENJE AKTA TE NAČIN NA KOJI ĆE SE ISTA OSIGURATI**

Prijedlogom Proračuna Općine Murter-Kornati za 2021.godinu planira se ostvarenje prihoda i primitaka odnosno rashoda i izdataka u ukupnom iznosu 31.946.530, 00 kuna.

IV.OBRAZLOŽENJE ODREDBI AKATA

Prijedlogom Proračuna Općine Murter-Kornati za 2021.godinu ukupni prihoda planirani su u iznosu 22.801.686,00 kuna.

Predviđeno ostvarenje raspoloživih sredstava iz 2020. godine (višak prihoda) iznosi 190.000,00 kuna.

Ujedno, predviđeni primitak po osnovi dugoročnog zaduženja iznosi 8.954.844,00 kuna.

Prilikom planiranja prihoda uzeta je u obzir realizacija prethodnog razdoblja kao i makroekonomski pokazatelji za naredno razdoblje.

Značajniji prihodi proračuna čine porezni prihodi sa udjelom od 45% od ukupno planiranih prihoda.

Očekivani priljev proračunskih sredstava od pomoći iz drugih proračuna iznosi 4.540.000,00 kuna odnosno 19 % od ukupnih prihoda Proračuna za 2021. godinu, a iste se planiraju realizirati iz:

-tekuće pomoći iz županijskog proračuna iznose 10.000,00 kuna (sredstva za ogrjev),

-tekuće pomoći proračunu iz drugih proračuna iznose 160.000,00 kuna a odnose se na kompenzacijske mjere JLP(R)S.

-kapitalne pomoći proračunu odnose na pomoći od Ministarstva regionalnog razvoja i fondova EU iznose 1.500.000,00 kuna a odnose se na izgradnju dječjeg vrtića,

-kapitalne pomoći proračunu odnose se na pomoći za nabavu komunalne opreme u iznosu od 260.000,00 kuna od Fonda za zaštitu okoliša

-kapitalne pomoći proračunu u iznosu od 200.000,00 kuna odnose na pomoći od županijskog proračuna te Ministarstva mora, prometa i infrastrukture za sanaciju pomorskog dobra

-kapitalne pomoći od EU sredstava odnose se na projekt Zaželi, za zapošljavanje žena za pružanje pomoći starijima i nemoćnima u iznosu od 559.000,00 kuna

Uslijed daljnje provedbe ozakonjenja nezakonito izgrađenih zgrada i tijekom 2021.godine, očekuje se značajniji prihod po osnovi komunalnog doprinosa.

Ostale prihodovne stavke Proračuna planirane su sukladno ostvarenjima iz proteklih planskih dokumenta.

Prijedlogom Proračuna ukupni rashodi i izdaci Općine Murter-Kornati za 2021. godinu iznose 31.946.530,00 kuna. Planiranje Proračuna za narednu proračunsku godinu je temeljeno na gosparskim i društvenim specifičnostima Općine Murter-Kornati.

**URED NAČELNIKA**

Načelnik zastupa Općinu Murter-Kornati i nositelj je izvršne vlasti Općine. Obavlja poslove propisane Zakonom o područjima lokalne i područne samouprave, te Statutom Općine Murter-Kornati.

Program 1001: Javna uprava i administracija.

**OPĆINSKO VIJEĆE**

Općinsko vijeće predstavničko je tijelo mještana i tijelo lokalne samouprave koje donosi akte u okviru prava i dužnosti Općine kao jedinice lokalne samouprave. U okviru svog djelokruga Općinsko vijeće između ostalog donosi Statut Općine, odluke i druge opće akte kojima uređuje pitanja iz samoupravnog djelokruga Općine, donosi općinski proračun, odluku o izvršenju proračuna i nadzire ukupno materijalno i financijsko poslovanje Općine i odlučuje o drugim pitanjima utvrđenim zakonima i Statutom Općine. Rashodi ovog razdjela provode se kroz program Javna uprava i administracija.

**JEDINSTVENI UPRAVNI ODJEL**

Prioritet financiranja se bazira na provedbi projekata društvene infrastrukture i to se odnosi na gradnju dječjeg vrtića te na izgradnju pristupnog puta za vrtića.

Posebni dio proračuna sadrži rashode koji su raspoređeni po programima, aktivnostima, tekućim i kapitalnim projektima, prema izvorima financiranja kao i po funkcijskoj klasifikaciji, a sve to sukladno Pravilniku o proračunskim klasifikacijama. Rashodi su obrazloženi po programima tako da je omogućen uvid u svaku pojedinu proračunsku stavku.

Rashodi za zaposlene planirani su u ukupnom iznosu od 2.527.000,00 kuna, a obuhvaćaju bruto plaće djelatnika, doprinose na plaću kao i materijalna prava djelatnika.

Materijalni rashodi iznose 5.124.500,00 kuna, a odnose se na rashode materijala i usluga koju su neophodni za obavljanje redovne djelatnosti iz djelokruga općinske uprave te za samo funkcioniranje.

Financijski rashodi planirani su u iznosu od 267.650,00 kuna, a isti se odnose na usluge banaka i financijske institucije za platni promet.

Isto tako, sukladno dugoročnom kreditnom zaduživanju planirani su izdaci za otplatu glavnice kredita i to u iznosu od 1.182.536,00 kuna.

Naknade građanima i kućanstvima i druge naknade planirane su u ukupnom iznosu od 500.500,00 kuna, a iste se odnose na isplatu sredstava korisnicima programa socijalnih potreba, sufinanciranje nabave udžbenika za osnovnoškolsko obrazovanje, te na stipendije.

Nadalje, rashodi za tekuće donacije planirani su u iznosu od 1.272.000,00 kuna, a odnose se na donacije koje će se isplaćivati za potrebe rada i djelovanja udruga građana provedenog na temelju Javnog poziva za predlaganje programa javnih potreba u područjima sporta, kulture i društvenih djelatnosti udruga građana Općine Murter-Kornati za 2021.godinu.

Rashodi za nabavu proizvedene dugotrajne imovine planirani su u iznosu od 19.662.344,00 kuna a odnose se na uređenje nerazvrstanih cesta i nogostupa, izgradnju oborinske odvodnje, uređenje šetnice Latinsko idro, izgradnju i uređene plaže Luke, izgradnju javne rasvjete, sanaciju pomorskog dobra na obali murterski škoji I. faza, te najvećim dijelom na gradnju dječjeg vrtića i pristupnog puta za vrtić.

Ukoliko tijekom proračunske godine dođe do značajnije neusklađenosti planiranih prihoda i primitaka odnosno rashoda i izdataka Proračuna, općinski načelnik će preložiti Vijeću donošenje izmjena i dopuna Proračuna, kako bi se izvršilo njegovo uravnoteženje.